## Tumačenja Aneksa Osnovnom nacionalnom ugovoru za gospodarstvo i javna poduzeća

### NN 45/1995 (5.7.1995.), Tumačenja Aneksa Osnovnom nacionalnom ugovoru za gospodarstvo i javna poduzeća

# NACIONALNI I DRUGI UGOVORI

Na temelju odredbe članka 38. Osnovnog nacionalnog ugovora za gospodarstvo
i javna poduzeća ("Narodne novine" br. 16/95 i 24/95) Zajednička
komisija za tumačenje odredbi i praćenje primjene Osnovnog nacionalnog
ugovora za gospodarstvo i javna poduzeća je na sjednicama održanim 27.
ožujka 1995. i 11. travnja 1995. godine, donijela slijedeće:

## TUMAČENJA

### ANEKSA OSNOVNOM NACIONALNOM UGOVORU ZA GOSPODARSTVO I JAVNA PODUZEĆA ("Narodne novine" br.16/95 i 24/95)

1. Članak 3.

Odredba članka 3. Aneksa Osnovnom nacionalnom ugvoru za gospodarstvo
i javna poduzeća (u daljnjem tekstu: Aneks ugovoru), regulira odnos i strukturu
najniže osnovne plaće. Osnovica koja služi za izračun osnovne plaće svakog
radnika, množi se s pripadajućim koeficijentom složenosti poslova, čemu
se pribrajaju svi pripadajući dodaci, uključujući i dodatak od najmanje
323,00 kn, odnosno 330,00 kn. Taj dodatak sastavni je dio plaće i slijedi
sudbinu plaće, što znači da radnik ostvaruje pravo na taj dodatak razmjerno
vremenu peovedenom na radu. U svim situacijama kada radnik ima pravo na
plaću, ima pravo i na odgovarajući dio posebnog dodatka. Radnici koji rade
skraćeno radno vrijeme imaju pravo na pripadajući iznos dodatka od 323,00
kn, sukladno vremenu provedenom na radu.

Za radno vrijeme za koje radnik ima pravo na naknadu plaće (godišnji
odmor, bolovanje, plaćeni dopust i dr.), dodatak od najmanje 323,00 kn,
odnosno 330,00 kn sadržan je u osnovici koja služi za obračun naknade plaće,
ako je isplaćen za razdoblje koje služi kao osnovica za obračun naknade
plaće.

2. Članak 6.

Odredba članka 6. Aneksa ugovoru regulira isplatu jednokratnog dodatka
na plaću u iznosu od 700,00 kn za korištenje godišnjeg odmora i to kao
mogućnost, a ne kao obvezu. U slučajevima kad su ostvareni uvjeti za isplatu
povoljnijih iznosa od inih utvrđenih Aneksom ugovoru, mogu se isplatiti
povoljniji iznosi.

3. Članak 8.

Članom uže obitelji u smislu propisa članka 8. Aneksa ugovoru smatraju
se: suprug, srodnici po krvi u pravoj liniji i njihovi supruzi, braća i
sestre, pastorčad i posvojenici, djeca bez roditelja uzeta na uzdržavanje,
očuh i maćeha, posvojitelj i osoba koju je posloprimac dužan po zakonu
uzdržavati, te osoba koja s posloprimcem živi u vanbračnoj zajednici.

4. Članak 12.

Pravo na naknadu troškova prijevoza s posla i na posao regulirano je
odredbom članka 12. Aneksa ugovoru na način da radnik ima pravo na nadoknadu
troškova u visini cijene javnog prijevoza. U slučaju da na određenoj relaciji
nema javnog prijevoza, a zbog udaljenosti objektivno postoji trošak prijevoza,
poslodavci su obvezni općim aktom utvrditi iznos kojim nadoknađuju radniku
trošak prijevoza, vodeći pri tome računa o cijeni koja se isplaćuje drugim
radnicima za slične udaljenosti.

5. Članak 14.

Odredba članka 14. Aneksa ugovoru regulira pravo radnika na isplatu
jubilarne nagrade za ukupni radni staž navršen kod istog poslodavca, kao
obvezu poslodavca. U slučaju daje pravo na jubilarnu nagradu utvrđeno i
općim aktom, ali u odnosu na sveukupni radni staž, poslodavca obvezuju
i odredbe općeg akta i Aneksa ugovoru sve dok se opći akt ne uskladi s
odredbama Aneksa ugovoru.

6. Članak 15.

Odredba članka 15. Aneksa ugovoru utvrđuje mogućnost poslodavca da jednom
godišnje osigura poklon djetetu radnika do 15 godina, a u visini od najmanje
200,00 kn po djetetu. Navedena odredba ne isključuje mogućnost poslodavca
da isplati i manje od predviđenog iznosa (prema raspoloživim sredstvima),
jer se radi o fakultativnom pravu radnika.

ČLANOVI KOMISIJE ZA TUMAČENJE ODREDBI I PRAĆENJE PRIMJENE OSNOVNOG
NACIONALNOG UGOVORA ZA GOSPODARSTVO I JAVNA PODUZEĆA:

1. Luka Krznarić, v.r. Ministarstvo rada i socijalne skrbi

2. Željko Ivančević, v.r. Hrvatska udruga poslodavaca

3. Lidija Horvatić, v.r. Hrvatska udruga poslodavaca

4. Marija Zuber, v.r. Savez samostalnih sindikata Hrvatske

5. Zdenko Mučnjak, v.r. Hrvatska udruga sindikata

6. Jerko Latković, v.r. Konfederacija nezavisnih sindikata Hrvatske

Ostalo, NN 45/1995-891